## Pravilnik o suradnji Obalne straže s tijelima nadležnima za nadzor istraživanja i eksploatacije mineralnih sirovina, nafte i prirodnog plina

### NN 40/2009 (1.4.2009.), Pravilnik o suradnji Obalne straže s tijelima nadležnima za nadzor istraživanja i eksploatacije mineralnih sirovina, nafte i prirodnog plina

40 01.04.2009 Pravilnik o suradnji Obalne straže s tijelima nadležnima za nadzor istraživanja i eksploatacije mineralnih sirovina, nafte i prirodnog plina

MINISTARSTVO OBRANE

924

Na temelju članka 39. Zakona o Obalnoj straži Republike Hrvatske (»Narodne novine«, broj: 109/07) uz suglasnost ministra nadležnog za gospodarstvo donosim

PRAVILNIK

O SURADNJI OBALNE STRAŽE S TIJELIMA NADLEŽNIMA ZA NADZOR ISTRAŽIVANJA I EKSPLOATACIJE MINERALNIH SIROVINA, NAFTE I PRIRODNOG PLINA

I. TEMELJNE ODREDBE

Članak 1.

Ovim se Pravilnikom propisuje način suradnje Obalne straže Republike Hrvatske (u daljnjem tekstu Obalna straža) s tijelima nadležnima za nadzor istraživanja i eksploatacije mineralnih sirovina, nafte i prirodnog plina na morskom dnu i podmorju.

Tijela nadležna za zaštitu mora, morskog dna i podmorja pri istraživanju i eksploataciji mineralnih sirovina, nafte i prirodnog plina u smislu ovog Pravilnika su: ministarstvo nadležno za pomorstvo, ministarstvo nadležno za gospodarstvo, ministarstvo nadležno za kulturu i zaštitu prirode, ministarstvo nadležno za zaštitu okoliša, Državni inspektorat, Hrvatski hidrografski institut i lučke kapetanije.

Članak 2.

Pojedini izrazi u smislu ovoga Pravilnika imaju sljedeće značenje:

– »Istraživanje mineralnih sirovina, nafte i prirodnog plina« je svaka fizička aktivnost na morskom dnu i podmorju kojoj je svrha utvrditi postojanje, položaj i oblik ležišta mineralnih sirovina, nafte i plina, njihovu kvalitetu i količinu te uvjete eksploatacije,

– »Eksploatacija mineralnih sirovina, nafte i prirodnog plina« je svaka fizička aktivnost na morskom dnu i podmorju kojoj je svrha vađenje iz ležišta, oplemenjivanje i transport lokalnim cjevovodima (kada su u tehnološkoj svezi s odobrenim eksploatacijskim poljima) mineralnih sirovina, nafte i plina u svrhu stjecanja materijalne koristi.

II. PROVEDBA SURADNJE I RAZMJENA INFORMACIJA

Članak 3.

Suradnja Obalne straže i tijela iz članka 1. stavka 2. ovoga Pravilnika provodi se na temelju mjesečnih provedbenih planova područnih jedinica koordinacije, odnosno tromjesečnih planova Stručnog tijela Središnje koordinacije za nadzor i zaštitu prava i interesa Republike Hrvatske na moru.

Nadzor provedbe zajedničkih aktivnosti provodi Stručno tijelo Središnje koordinacije za nadzor i zaštitu prava i interesa Republike Hrvatske na moru.

Članak 4.

Obalna straža i tijela iz članka 1. stavka 2. ovog Pravilnika, suradnju ostvaruju svakodnevnim, neposrednim kontaktom njihovih predstavnika u Stručnom tijelu Središnje koordinacije za nadzor i zaštitu prava i interesa Republike Hrvatske na moru i područnim jedinicama koordinacije.

Tijela iz članka 1. stavka 2. ovoga Pravilnika dostavljaju evidencije o svim aktivnostima pravnih i fizičkih osoba vezanih uz istraživanje i eksploataciju mineralnih sirovina, nafte i prirodnog plina na moru u zapovjedništvo Obalne straže.

Članak 5.

Na zahtjev tijela iz članka 1. stavka 2. ovog Pravilnika, temeljem ukazane potrebe za pružanjem potpore, zapovjednik Obalne straže može odobriti ukrcavanje njihovog predstavnika na plovilo ili zrakoplov Obalne straže u svrhu izvršenja zadaće.

Zahtjev se podnosi u pisanom obliku Zapovjedništvu Obalne straže, a iznimno u slučaju potrebe hitne intervencije zahtjev se upućuje usmeno uz obvezu naknadne dostave zahtjeva u pisanom obliku.

Iznimno, na zahtjev zapovjednika Obalne straže, temeljem ukazane potrebe, tijela iz članka 1. stavka 2. ovoga Pravilnika mogu ukrcati svog predstavnika na plovilo ili zrakoplov Obalne straže radi pružanja potpore u izvršenju zadaće iz nadležnosti Obalne straže.

Članak 6.

Kada Obalna straža pruža potporu tijekom provedbe aktivnosti koja je unaprijed planirana mjesečnim ili tromjesečnim planom zajedničkih aktivnosti, podnositelj zahtjeva snosi troškove do početka aktivnosti odnosno do ukrcaja na plovilo ili zrakoplov Obalne straže.

Kada Obalna straža pruža potporu koja nije planirana mjesečnim ili tromjesečnim planom zajedničkih aktivnosti troškove pružanja potpore u potpunosti snose tijela u čijem su sastavu podnositelji zahtjeva.

III. ZAVRŠNA ODREDBA

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/09-04/3

Urbroj: 512-01-09-2

Zagreb, 13. veljače 2009.

Ministar
Branko Vukelić, v. r.

Pravilnik, NN 40/2009-924